text: Kongernes Jelling fejrer rund gæst
  11 september 2017 kl. 06.44
  Gæst nummer 500.000 gik denne weekend gennem tælleapparatet hos Kongernes Jelling. Dermed fortsætter museet med at sætte besøgsrekorder.
  Det var en overrasket Heveva Kostadihovic fra Serbien, der denne weekend blev modtaget med blomster, da hun trådte ind af døren hos Kongernes Jelling.
  Morten Teilmann-Jørgensen, daglig leder, Kongernes Jelling: "Vi skal hele tiden sørge for at have nye ting på programmet."
  Heveva Kostadihovic var inviteret på museumsbesøg af veninden, Tijaha Sutara, som arbejder for Siemens i Vejle. Hun blev modtaget af museets daglige leder, Morten Teilmann-Jørgensen, som glæder sig over, at museet nu har rundet den første halve million besøgende, siden museet genåbnede i sin nye form i 2015.
  - Besøgstallet stiger stadig, men vi skal hele tiden sørge for at have nye ting på programmet, siger Morten Teilmann-Jørgensen.
  Et af de nye tiltag, som museet satser på, fortsat vil trække nye besøgende til, er opbygningen af en 1:1 kopi af den store palisade, der omkransede Jelling i Vikingetiden. Arbejdet med at opføre palisaden går i gang dette efterår.
  Alene i juli i år besøgte 46.000 Kongernes Jelling – en stigning på 12.000 gæster sammenlignet med juli 2016.
  I 2015 besøgte 137.000 gæster det nye museum, og i 2016 steg tallet til 186.000. 177.000 har besøgt Kongernes Jelling indtil nu i år. Morten Teilmann-Jørgensen regner med, at antallet af gæster kan overstige 200.000 i 2017.
  Til sammenligning besøgte 34.000 museet i Jelling i 2013, inden det blev relanceret i sin nye form i 2015.
  Ud over blomsterne fik Heveva Kostadihovic overrakt en kopi af ”Jellingbægret” med teksten ”gæst nummer 500.000” graveret i bægerets fod.
  